Rakentajan mielestä linna on maailmanluokan nähtävyys, jolla kaupunki voisi tienata.

Kati Sinenmaan, 66, Helsingin Pasilaan rakentama kivilinna suljetaan vierailijoilta ja tapahtumakäytöstä, uutisoi Helsingin Sanomat.

– Aiomme aidata alueen, että sinne ei kukaan pääse putoilemaan kivirakennelmilta, toteaa Liikenneviraston kiinteistöpäällikkö Pekka Korhonen.

Liikenneviraston mailla sijaitsevaan kivilinnaan on käynyt tutustumassa satoja ihmisiä. Korhosen mukaan linnan voisi purkaa laittomana, mutta sitä ei aiota tehdä.

Katso yllä olevalta videolta, miltä Kati Sinenmaan kivilinna näyttää ilmasta. Videolla vieraillaan myös sisällä linnassa.

­

Sinenmaa on rakentanut linnaa Hakamäentien ja Postintaipaleen väliselle alueelle jo parinkymmenen vuoden ajan – apunaan ainoastaan vasara, lapio, saha ja rautakanki. Hän kertoo HS:lle pystyttäneensä jo kieltokyltit alueelle.

– Olen vuosien mittaan tehnyt jo luopumista, annan tämän mennä omalla painollaan, Sinenmaa sanoo.

Hänen mukaansa linna on ”maailmanluokan nähtävyys”, jolla kaupunki voisi tienata rahaa.